Opel Tigra

Το Opel Tigra ήταν ένα σπορ κουπέ αυτοκίνητο, που κατασκευαζόταν από τη γερμανική αυτοκινητοβιομηχανία Opel. Το αμάξωμα, οι κινητήρες, αλλά και πολλά ακόμα σημεία του αυτοκινήτου, ήταν βασισμένα στο Opel Corsa, τον εκπρόσωπο της εταιρείας στην κατηγορία Β των supermini αυτοκινήτων πόλης. Υπήρξαν δυο γενιές Tigra, το Tigra Α και το Tigra B, τα οποία παρήχθησαν από το 1994 έως το 2001 και από το 2004 έως το 2009, αντίστοιχα.

 Το αρχικό Tigra, που μετά την εισαγωγή της δεύτερης γενιάς του αναφέρεται από τότε και ως Tigra Α, παρουσιάστηκε για πρώτη φορά ως concept car στο Σαλόνι Αυτοκινήτου της Φρανκφούρτης τον Σεπτέμβριο του 1993. Η τελική έκδοση παραγωγής αποκαλύφθηκε στις αρχές του 1994 και μπήκε στη μαζική παραγωγή τον Σεπτέμβριο του 1994. Το μοντέλο αποτέλεσε ένα σπορ μίνι κουπέ με χαρακτηριστική μορφή και ιδιαίτερα εντυπωσιακή αεροδυναμική γραμμή, με αεροδυναμικό συντελεστή Cd στο 0,31 - νούμερο κορυφαίο τότε για αυτοκίνητο μικρών διαστάσεων και μάλιστα μήκους κάτω των 4 μέτρων. Προσφερόταν με δύο κινητήρες βενζίνης: έναν 1.4 λίτρων με ισχύ 90 ίππων στις 6.000 στροφές το λεπτό και ροπή 125 N·m στις 4.000 στροφές το λεπτό, και έναν 1.6 λίτρων με ισχύ 106 ίππων στις 6.000 στροφές το λεπτό και ροπή 148 N·m στις 4.000 στροφές το λεπτό. Βασίστηκε στο Opel Corsa δεύτερης γενιάς, με το οποίο μοιραζόταν το σασί, τους κινητήρες και το ταμπλό, αλλά το Tigra είχε πολύ μικρότερους χώρους για του πίσω επιβάτες, έχοντας επίσημη διάταξη σαλονιού 2+2 αντί για 4-θέσιο. Επίσης τα εξωτερικά πάνελ του αμαξώματος του Tigra Α ήταν εντελώς διαφορετικά από αυτά του Corsa B. Λόγω του κοντού πίσω μέρους του αυτοκινήτου, ο χώρος αποσκευών του Tigra Α είχε όγκο μόλις 215 λίτρα, αν και μπορούσε να φτάσει τα 425 λίτρα με αναδίπλωση των πίσω καθισμάτων. Επίσης, η έκδοση με τον κινητήρα των 1.6 λίτρων έφερε στάνταρ φώτα ομίχλης, ενώ στην έκδοση των 1.4 λίτρων δεν προσφέρονταν. Ο τότε μητρικός (για την Opel από το 1929 έως τον Μάρτιο του 2017 και για την Vauxhall από το 1925 έως τον Μάρτιο του 2017) αμερικανικός όμιλος της General Motors κυκλοφόρησε το αρχικό Tigra με το λογότυπο της Vauxhall στο Ηνωμένο Βασίλειο, ως Vauxhall Tigra, της Holden στην Αυστραλία, ως Holden Tigra, και της Chevrolet, ως Chevrolet Tigra στη Βραζιλία, στην Αργεντινή και στο Μεξικό. Η πρώτη γενιά του Tigra κατασκευάστηκε από τον Σεπτέμβριο του 1994 έως τον Ιούλιο του 2001 και οι συνολικές πωλήσεις της έφτασαν τα 256.392 αντίτυπα, από τα οποία τα 59.462 πωλήθηκαν στη Γερμανία. Tigra 1.4i 16V Κινητήρας: 1.389 κ.ε. Μέγιστη ταχύτητα: 190 km/hΕπιτάχυνση 0 - 100 km/h: 11,5 sec Κατανάλωση (lt / 100 km) με 90 km/h 5,0 με 120 km/h 6,6 σε κύκλο πόλης 8,7Tigra 1.6i 16V Κινητήρας: 1.598 κ.ε. Μέγιστη ταχύτητα: 203 km/h Επιτάχυνση 0 - 100 km/h: 9,4 sec Κατανάλωση (lt / 100 km) με 90 km/h 5,1 με 120 km/h 6,6 σε κύκλο πόλης 8,7 Μετά από διακοπή 3 ετών, η Opel χρησιμοποίησε ξανά το όνομα Tigra το διάστημα 2004 - 2009, σε ένα μοντέλο με εντελώς διαφορετική διάταξη αμαξώματος. Το γνωστό ως Tigra B βασίστηκε στο Opel Corsa τρίτης γενιάς, αλλά ήταν 2-θέσιο σπορ κουπέ με μεταλλική αναδιπλούμενη οροφή, στο πρότυπο του Peugeot 206 CC, με αποτέλεσμα να αναφέρεται επίσημα και ως Tigra Twin-Top. Για πρώτη φορά αποκαλύφθηκε επίσημα στο Σαλόνι Αυτοκινήτου της Γενεύης τον Μάρτιο του 2004 και μπήκε στην παραγωγή τον Ιούνιο του 2004, ενώ οι πρώτες πωλήσεις ξεκίνησαν τον Οκτώβριο. Κατασκευαζόταν στο Cerizay της Γαλλίας, από τον γαλλικό βελτιωτικό οίκο Heuliez.Αρχικά, προσφερόταν με δύο βενζινοκινητήρες: έναν 1.364 κυβικών εκατοστών (από την οικογένεια κινητήρων της General Motors που είναι επίσημα γνωστή ως Family 0) και έναν 1.796 κυβικών εκατοστών (από την κορυφαία έκδοση Corsa GSi), ισχύος 90 και 125 ίππων αντίστοιχα. Σύντομα όμως, το 2005, προστέθηκε και μια οικονομικότερη έκδοση τουρμποντίζελ με τον κινητήρα 1.248 cm³ της Fiat, τον γνωστό ως MultiJet, ισχύος 70 ίππων στις 4.000 στροφές το λεπτό. Ο τότε μητρικός (για την Opel από το 1929 έως τον Μάρτιο του 2017 και για την Vauxhall από το 1925 έως τον Μάρτιο του 2017) όμιλος της General Motors κυκλοφόρησε το Opel Tigra Twin-Top με το σήμα της Vauxhall στο Ηνωμένο Βασίλειο, ως Vauxhall Tigra Twin-Top, καθώς και με το σήμα της Holden στην Αυστραλία, ως Holden Tigra B. Ειδικότερα η αυστραλιανή εκδοχή του μοντέλου διατέθηκε με τον κωδικό XC series Holden Tigra και αποκλειστικά με τον κορυφαίο κινητήρα, δηλαδή των 1.8 λίτρων βενζίνης, ενώ φυσικά ήταν δεξιοτίμονη, όπως βέβαια και αυτή της Vauxhall. Επειδή το σαλόνι του Tigra B ήταν αυστηρά 2-θέσιο, σε αντίθεση με το σαλόνι διάταξης 2+2 του Tigra Α, ο χώρος αποσκευών του Tigra B είχε αυξηθεί λίγο ως προς τον αντίστοιχο του Tigra Α και είχε όγκο στα 250 λίτρα, αν και μπορούσε να φτάσει τα 440 λίτρα με αναδίπλωση των καθίσματος του συνοδηγού. Η δεύτερη γενιά του Tigra διατηρήθηκε στην παραγωγή έως τον Μάιο του 2009 και μετά διακόπηκε οριστικά, λόγω τεράστιας πτώσης της ζήτησης σε όλες τις αγορές όπου διατέθηκε, με τη συνολική παραγωγή της να φτάνει τα 90.874 αντίτυπα. Ειδικότερα στη Γερμανία, πωλήθηκαν 35.645 Opel Tigra Twin-Top από το 2004 έως το 2010, με το μέγιστο ετήσιο νούμερο να καταγράφεται το 2005, δηλαδή το πρώτο πλήρες έτος που διατέθηκε στην αγορά, όταν και έφτασε τα 13.263 αντίτυπα, ενώ στη συνέχεια οι πωλήσεις κατέρρευσαν σε ελάχιστες χιλιάδες αντίτυπα ετησίως. The European Twin-Top communities startpage. «Opel Tigra Twin-Top B». All About Cars. 2016. Αρχειοθετήθηκε από το πρωτότυπο στις 15 Ιουνίου 2016. Ελληνική σελίδα φίλων της Opel.